ยูโอบีคลอดกองอสังหาฯซื้อตึกย่านทองหล่อ
บลจ.ยูโอบี เปิดตัวกองทุนอสังหาริมทรัพย์ ลงทุนโครงการอสังหาฯย่านทองหล่อ ชู2ปีแรกผลตอบแทน6.50% ต่อปี
16 ม.ค. 2555

บลจ.ยูโอบี เปิดตัวกองทุนอสังหาริมทรัพย์ ลงทุนโครงการอสังหาฯย่านทองหล่อ ชู2ปีแรกผลตอบแทน6.50% ต่อปี
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บริษัทจะเสนอขายกองทุนรวมอสังหาริมทรัพย์ ยูโอบี ฟรีโฮลด์ เอท ทองหล่อ (UOB8TF) ระหว่างวันที่ 23 ม.ค.-3 ก.พ.2555 ลงทุนแบบมีกรรสิทธิ์ในอาคารดิ เอท ทองหล่อ เรสซิเดนซ์เซส เงินทุนโครงการ 2,370 ล้านบาท เพื่อเป็นทางเลือกในช่วงที่ตลาดยังผันผวน
นายชัยวัฒน์ เดชมหันตกุล หัวหน้าฝ่ายกองทุนรวมอสังหาริมทรัพย์ เปิดเผยว่า โครงการดังกล่าวจะมีทั้งส่วนที่เป็นร้านค้าปลีกและเซอร์วิส อพาร์ทเมนท์จำนวน 148 ห้อง โดยกองทุนจะได้รับค่าเช่าเหมาคงที่ 154.05 ล้านบาทในระยะเวลา 2 ปีแรกและหลักประกันเงินสดวางในบัญชีกองทุน 140 ล้านบาท จึงคาดว่า 2 ปีแรกผลตอบแทนอยู่ที่ประมาณ 6.5% ซึ่งปัจจุบันกลุ่มลูกค้าหลักเป็นชาวญี่ปุ่นสัญญาเช่า 12 เดือน
นอกจากนี้ กองทุนจะพิจารณาขายทรัพย์สินของโครงกรหากมีข้อเสนอซื้อในราคาที่เพิ่มขึ้นอย่างน้อย 30% หลังจากปีที่ 5 ซึ่งจากข้อมูลในอดีตมีความเป็นไปได้ เนื่องจากราคาที่ดินและราคาประเมินในซอยทองหล่อซึ่งเป็นที่ตั้งโครงการราคาปรับเพิ่มขึ้นต่อเนื่อง ย้อนหลัง 5 ปีราคาเพิ่มขึ้นถึง 50%
ด้านนายวนา กล่าวอีกว่า สำหรับแผนงานปี 2555 ตั้งเป้าสินทรัพย์เติบโตประมาณ 1-2 หมื่นล้านบาทหรือ 20% จากสิ้นปีที่ผ่านมาซึ่งมีสินทรัพย์ภายใต้การบริหาร (เอยูเอ็ม) อยู่ที่ 6.5 หมื่นล้านบาท ซึ่งปี 2554 เติบโต 22% จากปี 2553 โดยธุรกิจกองทุนรวมยังเติบโตได้ดี 31% มากกว่าอุตสาหกรรมที่โตเพียง 2%